Sag C-294/06

The Queen, på vegne af:

Ezgi Payir m.fl.

mod

Secretary of State for the Home Department

(anmodning om præjudiciel afgørelse indgivet af Court of Appeal (England & Wales) (Civil Division))

»Associeringsaftalen EØF-Tyrkiet — arbejdskraftens frie bevægelighed — associeringsrådets afgørelse nr. 1/80 — artikel 6, stk. 1, første led — arbejdstager med tilknytning til det lovlige arbejdsmarked — indrejsetilladelse som studerende eller au pair-ansat — betydning for opholdsretten«

Forslag til afgørelse fra generaladvokat J. Kokott fremsat den 18. juli 2007 I - 205

Domstolens dom (Tredje Afdeling) af 24. januar 2008 I - 226

Sammendrag af dom

Internationale aftaler – associeringsaftalen EØF-Tyrkiet – fri bevægelighed for personer – arbejdstagere – tyrkiske statsborgeres ret til at få deres opholdstilladelse forlænget

(Afgørelse nr. 1/80 fra Associeringsrådet EØF-Tyrkiet, art. 6, stk. 1)

Den omstændighed, at en tyrkisk statsborger har fået indrejsetilladelse til en medlemsstats område som au pair-ansat eller studerende, udelukker ikke, at den pågældende kan være »arbejdstager« og være tilknyttet »det lovlige arbejdsmarked« i denne medlemsstat i den forstand, hvori disse udtryk er anvendt i artikel 6, stk. 1, i afgørelse nr. 1/80 fra Associeringsrådet EØF-Tyrkiet. Denne omstændighed kan derfor ikke være til hinder for, at den pågældende statsborger påberåber sig denne bestemmelse med henblik på at få fornyet sin arbejdstilladelse og opnå en hertil svarende opholdsret.

Ved efterprøvelsen af, om tyrkiske statsborgere opfylder betingelserne i nævnte afgørelses artikel 6, stk. 1, skal der ikke tages hensyn til formålet med at give dem indrejsetilladelse i den pågældende medlemsstat, da de rettigheder, som tilkommer tyrkiske statsborgere efter denne bestemmelse, ikke er gjort afhængige af nogen betingelser vedrørende baggrunden for, at de oprindeligt fik meddelt indrejse-, arbejds- og opholdstilladelse.

Hvis de pågældende tyrkiske statsborgere i kraft af deres indsats opfylder de tre betingelser i artikel 6, stk. 1, i afgørelse nr. 1/80, kan de ikke berøves de rettigheder, som de ifølge denne bestemmelse gradvist erhverver, afhængig af beskæftigelsens varighed.

Det argument, at en studerende eller en au pair-ansat vil kunne omgå lovgivningen i værtsmedlemsstaten for gradvist at opnå en ubegrænset adgang til dennes arbejdsmarked, kan derfor ikke tiltrædes, når de pågældende blot udøver en ret, som udtrykkeligt er tillagt dem ved afgørelse nr. 1/80. Et andet resultat kan kun antages, såfremt de pågældende svigagtigt har opnået indrejsetilladelse til den pågældende medlemsstats område ved afgivelse af urigtig erklæring om, at de har til hensigt at studere eller udøve beskæftigelse som au pair-ansat. Såfremt deres tilkendegivelse herom derimod efterfølgende godtgøres ved, at de faktisk har gennemført et studium eller udøvet beskæftigelse som au pair-ansat, såfremt de lovligt har opnået en beskæftigelse i værtsmedlemsstaten, og såfremt de opfylder de betingelser, som kræves efter den nævnte afgørelses artikel 6, stk. 1, kan de uden begrænsning påberåbe sig de rettigheder, som tilkommer dem ifølge denne bestemmelse.

(jf. præmis 40, 45, 46 og 49 samt domskonkl.)